किन ओरालो लाग्यो सिटी ?
इंग्लिस च्याम्पियन म्यानचेस्टर सिटीले पछिल्ला चारमध्ये तीन खेलमा अप्रत्यासित पराजय बेहोर्दा तालिकाको तेस्रो स्थानमा झर्नुपरेको छ । एकमात्र अपराजित टोली शीर्षस्थानको लिभरपुलभन्दा सिटी ७ अंकले पछि परेको छ । 
लन्डन — इंग्लिस च्याम्पियन म्यानचेस्टर सिटीले पछिल्ला चारमध्ये तीन खेलमा अप्रत्यासित पराजय बेहोर्दा तालिकाको तेस्रो स्थानमा झर्नुपरेको छ । एकमात्र अपराजित टोली शीर्षस्थानको लिभरपुलभन्दा सिटी ७ अंकले पछि परेको छ । केही साताअघिसम्म पनि सिटीको यस्तो हालत होला भनेर कसैले सोचेका थिएनन् । किनभने उसले १५ खेलको अपराजित यात्रासाथ उपाधि रक्षाको अभियान सुरु गरेको थियो । चेल्सीसँग २–० गोलले हारेको १८ दिनबीचमा सिटीले तेस्रो पराजय बेहोरेको हो । गत साता क्रिस्टल प्यालेससँग आफ्नै मैदानमा हारेको सिटीले बुधबार लेस्टर सिटीसँगको खेल २–१ ले गुमाएको थियो । सिटीको निरन्तर हारले उपाधि यात्रामा लिभरपुललाई सबैभन्दा धेरै फाइदा भएको छ । लिभरपुलले जनवरी ३ मा सिटीलाई एनफिल्डमा निम्त्याउँदै छ । सिटीमा अचानक देखिएको यो समस्याका केही कारण यस्ता छन्– एकै पटक चार प्रतियोगितायहाँसम्म कि सिटीका खेलाडी एकैपल्ट चार प्रतियोगितामा व्यस्त छन् । चाडपर्वको समयमा लिगमा व्यस्त कार्यतालिकाका साथै अन्य प्रतियोगितामा पनि टिम एकसाथ तयार पारिएको छ । मात्र ८ दिनअघि एक बलियो सिटी टोलीले लिग कपको सेमिफाइनलमा स्थान बनाउने र चार प्रतियोगितामा आफूलाई जीवित बनाउने क्रममा लेस्टर सिटीलाई हरायो । लेस्टरका प्रशिक्षक क्लाउड पुयलले बुधबार जितमार्फत लिग कपमा आफ्नो टिम छनोटप्रति आलोचना गर्नेलाई गतिलो जवाफ दिएका छन् । लिगमा लेस्टरले पाँच दिन अन्तरमा दुई कठिन प्रनिद्वन्द्वी चेल्सी र सिटीलाई हरायो । यसका अलावा केभिन डी’ब्रुयन र सर्जियो अगुइरो चोटका कारण चेल्सी र क्रिस्टल प्यालेसविरुद्ध खेल्दा सिटीको सुरुआती टिममा थिएनन् । जबकि डेविड सिल्भा पनि यसै साता चोटग्रस्त भएपछि टिमबाहिर रहे ।मेन्डीको अनुपस्थितिसिटीको लेफ्ट डिफेन्स पोजिसनमा समस्या बनिरहेको छ । बेन्जामिन मेन्डीको घुँडाको चोटका बाबजुद गत सिजन सिटीले ठूलो सफलता पाएको थियो । यो सिजनको सुरुआतमा चोटमुक्त भई मैदान फर्किएका मेन्डीको लयले सिटीलाई अझै आक्रामक बनाउने अपेक्षा प्रशिक्षक पेप ग्वार्डिओलाले गरेका थिए । तर नोभेम्बरको सुरुमै उनी फेरि चोटग्रस्त बने । मिडफिल्डर फाबियन डेल्फलाई लेफ्ट ब्याकमा प्रतिस्थापन गरिएको छ । तर लेस्टरविरुद्धको खेलमा रातो कार्ड खाएका उनी तीन खेलको प्रतिबन्धमा छन् । लिभरपुलविरुद्धको खेल गुमाउने छन् ।उपाधि रक्षा मुस्किलग्वार्डिओलाले बार्सिलोना र बायर्न म्युनिखमा रहँदा लगातार तीन सिजनसम्म लिग उपाधि दिलाए । तर, पछिल्लो एक दशकमा इंग्ल्यान्डमा लिग उपाधि रक्षा गर्नु असम्भवजस्तै बनेको छ । सन् २००८/०९ को सिजनमा क्रिस्टियानो रोनाल्डो र वायने रोनीको म्यानचेस्टर युनाइटेडले प्रिमियर लिगको उपाधि रक्षा गरेको थियो । गत सिजन प्रिमियर लिगमा कीर्तिमानी १०० अंक बनाएको सिटीले अर्को सिजन उपाधि रक्षाको अभियानमा सफलता हासिल गर्ने अनुमान थियो । तर अनुमान सत्यमा परिणत गर्न निकै कठिन छ भन्ने पुष्टि भइसकेको छ । ‘गत सिजन हरेकले भनेका थिए कि यो निकै सजिलो काम हो । तर मैले बुझेको छु कति कठिन छ भनेर,’ प्रशिक्षक ग्वार्डिओलाले भने, ‘गत सिजन हामीमा एकरुपता थियो र धेरै अंक जोड्न सक्यौं । लिभरपुल र टोटेनहमको पनि राम्रो प्रदर्शन थियो ।’पुनरागमन कति सहज ?सवाल यस्तो उब्जिएको छ कि के सर एलेक्स फर्गुसनले सन् १९९० को सिजनमा म्यानचेस्टर युनाइटेडलाई दिलाएजस्तै सफलता ग्वार्डिओलाले सिटीलाई दिलाउन सक्लान् ? सिटीले पुनरागमन गरेर लिग उपाधि रक्षा गर्नु सम्भव छ ? ग्वार्डिओलाले बार्सिलोना, बायर्न र सिटीबाट सात लिग उपाधि जित्दा कहिल्यै पछाडि पर्नुपरेन । चेल्सी, प्यालेस र लेस्टरसँगको हारपछि सिटी मानसिक रूपमा विक्षिप्त छन् र मुख्य चुनौती उसले मनोविज्ञान बलियो बनाउनुपर्नेछ । बर्नान्डो सिल्भाले भनेका छन्, ‘गणितीय रुपमा सम्भावना सकिसकेको छैन तर हामी लगभग पूर्ण लयमा आउनुपर्छ ।’रोनाल्डोद्वारा युभेन्ट्सको उद्दारमिलान– क्रिस्टियानो रोनाल्डोले अन्तिम समयमा गोल गरेपछि युभेन्ट्सले इटालियन सिरी एमा एटलान्टासँग २–२ को बराबरी खेलेको छ । बराबरीका बावजुद युभेन्ट्सले दोस्रो स्थानको नेपोलीसँग ९ अंकको स्पष्ट अग्रता बनाएको छ । 